書妙圓塔院張道者屋壁（蜀大東門外有妙圓塔院，僧名行勤，俗姓張氏，人以其精於修行，因謂之道者。）
作者：慈覺
朝代：唐

paragraphs: 成都有一張道者，五十年來住村野。
祇將淡薄作家風，未省承迎相苟且。
南地禪宗盡偏參，西蜀叢林遊已罷。
深知大藏是解粘，不把三乘定真假。
張道者，傍沙溪，居蘭若，草作衣裳茅作舍。
活計生涯一物無，免被外人來借借。
寅齋午睡樂咍咍，檀越供須都不謝。
沿身不直五分銅，一句玄玄豈論價。
張道者，貌古神清不可畫。
鶴性雲情本自然，生死無心全不怕。
縱逢刼火未爲災，暗裏龍蛇應歎訝。
張道者，不說禪，不答話，蓋爲人心難誘化。
盡奔名利謾馳驅，個個何曾有般若。
分明與說速休心，供家卻道也爛也。
張道者，不聚徒，甚脫灑，不結遠公白蓮社。
心似秋潭月一輪，何用聲名播天下。
（《茅亭客話》三）。